સિંહસ્થ કુંભ દરમિયાન એક પંડાલમાં ભારત માતા માટે પોતાના પ્રાણ ન્યોછાવર કરનારા શહીદોના વિશાળ ફોટાઓ લગાવાયેલા હતા. પંડાલ વચ્ચે ભારત માતાનો વિશાળ રાષ્ટ્રધ્વજ ફરકી રહ્યો હતો અને અંદર ધૂણીમાંથી વેદોક્ત મંત્રોચ્ચાર થઇ રહ્યા હતા. સાહજિકતાથી જ આ અંગે તપાસ કરતાં જણાયું કે આ બાલક યોગેશ્વરદાસજીનો અખાડો છે અને બાલકદાસ બાપુ પોતે લશ્કરી પરિવારમાંથી આવે છે. આથી જ તેમના દ્વારા એક નવો ચીલો ચાતરવામાં આવ્યો હતો. કારગિલ યુદ્ધમાં શહીદી વહોરનાર તમામ શહીદોના ફોટા યજ્ઞશાળાની ફરતે મૂકીને ૧૦૮ કુંડી યજ્ઞ કરવામાં આવ્યો હતો. જવાનોના આત્માની શાંતિ માટે આ અખાડા દ્વારા ૨૫ વખત ૧૦૦ કુંડીનો અતિ વિષ્ણુયાગ થઈ ચૂક્યો છે.